John Vinther (KF), 1997-12-16:
Det Konservative Folkeparti har en meget klar politik på dette område.
Vi ønsker på alle lejeområder en lovgivning, der står på to ben, det vil sige en lovgivning, der på den ene side indebærer en markant forenkling og bygger på princippet om aftalefrihed, og som på den anden side tager vidtgående hensyn for at beskytte de lejere, der i tillid til eksisterende lovgivning har indgået en lejekontrakt.
Vi førstebehandler i dag et lovforslag, der meget, meget langt hen ad vejen imødekommer disse to konservative hovedkrav.
Det er efter vores opfattelse også et lovforslag, der med enkelte små mangler - det skal jeg vende tilbage til - er afbalanceret.
Vores ønske om høj grad af aftalefrihed er imødekommet, men det siger sig selv, at hvis man bare fra den ene dag til den anden indfører fuldstændig aftalefrihed, giver man også afkald på den sikkerhed og beskyttelse, som lejerne har en berettiget forventning om.
Derfor er jeg glad for at kunne konstatere, at regeringen har lyttet til Det Konservative Folkeparti.
Først og fremmest har regeringen lyttet til vores ønske om, at en ny erhvervslejelov kun skal gælde fremtidige lejeforhold.
Det er altafgørende for Det Konservative Folkeparti.
Det vil ikke være rimeligt, om lejere, der i tillid til eksisterende regler har indgået lejekontrakter, skulle opleve, at disse lejekontrakter blev tilsidesat. Vi har selvfølgelig bemærket den kritik, der har lydt til forslaget, om, at udlejer skulle have adgang til efter 5 år og efter forudgående forhandling med lejer at ændre vilkårene, herunder også lejens størrelse.
Jeg synes, der er grund til at understrege, at også her råder aftalefrihed.
Parterne kan jo frit aftale en længere uopsigelighedsperiode eller fredningsperiode - kald det, hvad man vil.
Samtidig bliver det sådan, at alle og ikke blot som hidtil de erhvervsbeskyttede lejemål får adgang til at kræve erstatning.
I Det Konservative Folkeparti er vi af den opfattelse, at kombinationen af, at lovens deklaratoriske bestemmelse om 5 års uopsigelighed frit kan fastsættes af parterne til en længere periode, og adgangen til at kræve erstatning tilsammen gør, at denne nye erhvervslejelov ikke er en åben invitation til udlejerne om fri spekulation i gevaldige huslejeforhøjelser.
Det Konservative Folkeparti kan derfor give sin tilslutning til de overordnede målsætninger i lovforslaget, men det betyder ikke, at der ikke er elementer i lovforslaget, der skal rettes op på.
Det er der.
Lad mig her omtale enkelte af dem.
Vi er som allerede sagt tilfredse med adgangen til at kræve erstatning, men vi vil meget gerne drøfte med regeringen, om den måde, regeringen har lagt op til erstatningen på, er den rigtige, eller om der kan findes andre og mere hensigtsmæssige måder at beregne erstatningen på. Man skal selvfølgelig ikke foregribe en eventuel forhandling
, men lad mig blot pege på ét forhold.
Lovforslagets erstatningsregler løser jo ikke det problem, at der i den situation, hvor en lejer er henvist til at søge sin erstatning ved civilt søgsmål, kan være en meget lang forsinkelse på udbetaling af en sådan erstatning, og at lejers mulighed for at disponere i relation til et alternativt lejemål derved kan være forpasset.
Vi vil derfor gerne drøfte med regeringen, hvordan man kan gøre en erstatningsbestemmelse mere hensigtsmæssig.
I disse tider interesserer alle sig jo for at lempe generationsskiftet.
Det er også en problemstilling, der er relevant i sammenhæng med den nye erhvervslejelov.
Det Konservative Folkeparti er af den opfattelse, at lovforslagets adgang til indtrædelse i en eksisterende lejekontrakt er for snævert defineret. Også det ønsker vi at drøfte.
Endelig skal jeg pege på det, der vel populært vil blive kaldt den 5-årige fredningsperiode.
Det skaber sammenhæng.
Jeg har her nævnt en række områder, som det Det Konservative Folkeparti ønsker ændret.
Der er flere, men tiden tillader ikke en fuldstændig gennemgang.
Det får vi forhåbentlig lejlighed til at drøfte mere indgående.
Jeg skal derfor blot afslutningsvis sige, at Det Konservative Folkeparti kan tilslutte sig de overordnede målsætninger i lovforslaget, men at vores endelige stillingtagen selvsagt vil afhænge af, hvor villig regeringen er til at imødekomme de krav, vi har, og hvoraf jeg altså har nævnt enkelte her.